- FILIPI
- ←
- 2
- →

2
Yesus Kristusti mombolag neneptangto seneraghogne saog uro “A'undi babe ora nimi whingagne nembamsululom,” aro ambatsiogha
1 Allahri wepto poghogne Yesus Kristus ponekoap ma'altalamlomne neneri a'undinge wana mikip nenelamsil. Yesus Kristus ponekori a'un o'ona senelamsilne neneri a'undinge wana aingnilamsil. Allah Yame Walingeri a'un yeplamsilneag agha a'un kabo Yesusag seneragtop nimiap sae kerektangto wali wamlomdi, a'undi wanaag agha yareag seneltalamlom. 2 Ane sembe a'undi na wana awi to'opto nembamnululom nena nenda nene: A'un seneragna nhonog uro wana nhonog agha a'un mamun o'ona seneldalamlulom. A'un mamun “Nari wanaagne” seneltalapmundi, seneragna nhonog agha ulpalamlulom. 3 Sa'a-sa'a ulpalapmunne nenena, “Na nimi nubunge tanun,” aro uaheng kom. Apna, na maiptangtop senenneag agha “Na ililamnukang,” aro uaheng kom. Ulamlulomnena ane. A'undi wanaag andamne mombolag neneptangto ora nimi sembe “Whingagne nembahinun,” aro ulamsululom. 4 A'undi “Teko uaneleag,” aro ulapmunneag, ot andamne sembe aghabog semban koma ora nimi sembe babe, “Teko uahileag” aro kembamsululom.
5 A'undi seneraglamlulomnena, Yesus Kristus ponekori wana seneragtopne sunsunum uro seneraglamlulom.
6 Allahri wepto poghogne Kristus ponekoap Allahap nika-nika uro nhon urop,
aghana Kristus ponekori Eldamne sembe
“Nanap Allahap nika-nika uroptina, nia mangkina salelamna aghana,
sesog sembe sae limnun,” senelamog.
7 Wene Eldamne sembe seneragtan koma Allahringe mikipne sae libogti,
mog so'oag nimi mangaptangtopne sunsunum uro mangaptaogti,
nimi arukna neneptaog.
8 El mog so'oag nimi nongag mangaptaogti wamogha,
Eldamne mombolag neneptangto
Allahri Elag, “Mog so'oag nimi sembe lunuro tebel pululam,” aro aruktop yubu ka'elamogti,
wail ibatna koma sunsunum uro ulamog paghabog tebaog.
Tebaognena, haogha torop nimi wamloa saog obekti, aluktoba paku agha el kalag sibekpa, seklero tebaog.
9 Eldamne mombolag neneptangto Allah yubu sunsunum uro ulamog ane sembe, Allahri Yesus poneko kiliro paliag sirikne urobag nembaogti,
Elag Allahri pibognena, nia mangkina saelba uhiropne si engero pibogti, mikipne ni aneko Yesus saeag pibog.
10 Ane sembe Nia Mangkina Saelba Uhiropne poneko si Yesus sembe, nia ni imag ua uropneap, mog so'oag ua uropneap, so'o punag ua uropneap,
nia mangkina wamlangeri El whingag yabu sanukto amupto pulingkiberi, El kiplamukap. Yesaya 45:23
11 Allahri wepto poghogne Kristus sembe nia mangkina wamlangeri, “Yesus nia mangkina Saelba Uhiropne wamla,” aro lag phoro lelamukap.
Yesus paliag nenero lag phoro lelamebengeri Nuni Allah paliag nenero omeklamukap.
“Wap warelamla saog uro wamlulom,” aro ambatsiogha
12-13 Nangkabo, nari a'un o'ona sembamsin nimi! Yesus eldamneri Allah yubu sunsunum uro ulamog ane sembe, a'undi babe Allah yubu ambarelamsinne ka'eapmundi, sunsunum uro ulamlulom. Samenag a'un anabiag wamnori nari yubu lelamnonge ka'elamomdi sop-sop sunsunum uro ulamom. Samenag ulamom saog uro, wenena a'unap nanap weag neneptangkamabag, nari yubu lero palilamnange sae limna koma saelbapmundi, sol wali uro ulamlulom. Allah El mori a'un taulbahiognena, a'undi wanaag awe tolamla andarina, Allahri wana yeng neneropne sunsunum uro yeng senelapmundi, sunsunum uro a'undi uanep. A'undinge wanaag tolamla ane sembe, Eldi walia ulamsionge sembe log lelem pet-pet aro a'unag tolamlange sunsunum uro lag nenero ulamlulom.
14-16 Sa'a-sa'a a'undi ulapmunne, seneraglapmundi, “Allah Elme wamnaba, nimiri nanag tam pimneikagti, malia uan koma walinge aghabog uanun,” aro a'un mamun wana mali paiptan koma, yubu neneptan koma ulamlulom. Undo unulapmun tanena, mog so'oag nimi anabiag wapmundi, mali-malia urop nimi, ekel ina inibinag pirop nimi anabiag wapmundi, yubu walinge Yesus sembe ambarelamsululom. Yubu walinge Yesus sembe nenekori nimi kamag nenerop yubu wamla. Malia uan koma wapmundi, Yesus yubu walinge ambarelamsimun tanena ekel ina inibinag pirop nimi anabiag wapmunne, a'un wap warerop saog urop nimi wamlulom. “Undo-undo unulamlulom,” aro ambarelamsinnena, amik Allahri wepto poghogne Kristus nen samoro yale sumeneko, El sembe nari kilim weanga awe wel tongahinne neneko “Teba'an sembaleag,” aro undo ambarelamsin. El nen samoro yale sumeneko a'un Filipi nimiri wali-walia ulapmunne neneko ipleba, nari babe, “Ali semban koma Elag ambatneri, 'Nari awe wel tongolamnange pere agha wali-walia unulamang,' aro ambatnun,” senelamnari, “Undo-undo unulamlulom,” aro ambarelamsin.
17 Nari awe wel tongolamnange pere agha a'undi Yesusag “Sikne” aro wana saingnia seneraglamlom. Ane sembe nari Allah sembe nhon tarelahane senelamnangena, Allah sembe awe wel tongolamnoba, a'undi sik senelamlomne neneko Allah whingag kipto palilamna. Na nimi sisa Yahudi nimiri “Allah sembe pham domba aukag tabukap,” aro palilamangdi, pham domba oropne nong alibag anggur lolderop mag ikto Allah kiplamang. Undo saog uro nari Yesus yubu walinge ambarelamsinne sembe nimiri ya'ag omneik tanena, “Nari eneng babe Allah sembe iknun,” aro wana awi uro tarelamna. 2 Timotius 4:6 A'unap nanap nhon Allah kipto palilamapne sembe nikag awi senelamukap. 18 Nuri Allah sembe paimnepne sembe a'undi babe nari awi senelamnange saog uro nanap nhon awi sembamlulom.
“Timotiusap Epafroditusap pogholahinun,” aro ambatsiogha
19 Nari sik uro seneraglamnange Yesus nu Saelba Uhiropneri yeplamneleba, nari Timotius elemag a'unag pogholanun. Pogholaneba eldi a'un sembe yubu ebel yalenge ka'ebane taneogna, wana aingnibanile andarina, wana mikip tanun. 20 Ot Timotius agha nari wana seneragnaap el agha sunsunumdi, ot eldi a'un wali wamnepne sembe sik uro seneragto o'obahinep. 21 Nimi orange ni kemelamsinba, Yesus Kristus si nubu talulne sembe seneragto ulbalamang komdi, ora nimi sembe seneragna koma sindam nimiringe sembe agha seneraglamangdi ulamang. 22 Elap nanap ili elme saog wamnomori, Yesus Yubu Walinge nubu nenero nimi ambatto tongolamsinomoa eldi sol wali uro yeplamneo. Yeplamneori, miplamongba, a'undi babe haingdi ibomdi, “Nimi sikne wamla,” aro el wamlom. 23 Ane sembe, tam nanag uro yabalamlange sembe “Lambanun to, kom to,” aro olog tibin talamle tanena, “Nari Timotius a'unag men phea pogholanun,” aro seneragamna. 24 Na mori babe sik uro seneragamnangena, nu Saelba Uhiropneri yeplamneleba, ko'o olog we uro pin komag men phea a'un kemelahinun sembamna.
25-26 Nungkae Yesusag seneragtopne Epafroditus a'undi “Na yeplamnilul,” aro pogholaomne poneko, nari sembamnange, nen sap a'unag wali pogholanun sembamna. El pogholaomne poneko nanap nhon awe nikne weltongolamnomoba, aisanangdi nu 'Luknubahukap,' aro ulamsiongba, Yesus yubu walinge pelepto sikne lag nenelamsinomo. El samen niklamoba, a'un eltahio. A'undi el sembe el uro wamlomba, “Log sembahengag,” aro el wana ikin uro a'un sembe “Wela wamangne sembe kemel phihene,” aro wana seneraglamla. Wenena, wali nen a'unag pogholanun. 27 El sik naikna mali uro naiklamori, tebanep wamo aghana, Allahri el sembe yareag sembaori, yeboba, wali tao. Allahri yareag sembaongena, el aghabog yareag sembao kom. Na sembe babe Allahri “Wana ikin along sembaleag,” aro yareag sembaneori, Epafroditus wali nembao. 28 Ane sembe maiknoro seneraglamnari, “El nen a'unag samoro 'Pululam,' sunun,” aro seneraglamna. Nen samoro a'unag pogholane andarina, a'un babe wana awi uahileba, na babe wana aingnibanilul. 29-30 Eldi yeplamneonge a'undi pogholaomne wamla. A'undi na yeplamnehom aghana, a'un weag a'eptabongeag agha eldi a'un lumbaori, nong sembe seneragtan koma na yeplamneo. Yeplamneori, elba, “Yesus Kristus si nubu talul,” aro Epafroditus ponekori awe tolamori, el tebanep wamo. Ane sembe “Nu Yesusag seneragtop nimi nikne wamap,” sembamunba, el samoro yaleba, a'undi wana yengag agha kipto paliag nembamlulom. Nimi etneri sindam nimi nong sembe seneragtan koma Yesus sembe awe tolamik tanena, undop saog nimi kipto paliag nembamsululom.

- FILIPI
- ←
- 2
- →

2:10 Yesaya 45:23

2:17 2 Timotius 4:6

© 2015 WBT